A BIZOTTSÁG 1376/2007/EK RENDELETE
(2007. november 23.)
a veszélyes vegyi anyagok kiviteléről és behozataláról szóló 304/2003/EK európai parlamenti és tanácsi rendelet I. mellékletének módosításáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a veszélyes vegyi anyagok kiviteléről és behozataláról szóló, 2003. január 28-i 304/2003/EK európai parlamenti és tanácsi rendeletre (1) és különösen annak 22. cikke (4) bekezdésére,
mivel:
(1)
A 304/2003/EK rendelet hajtja végre az 1998. szeptember 11-én aláírt és a Közösség által a 2003/106/EK tanácsi határozattal (2) jóváhagyott, a nemzetközi kereskedelemben forgalmazott egyes veszélyes vegyi anyagokra és peszticidekre vonatkozó előzetes tájékoztatáson alapuló jóváhagyási eljárásról (PIC-eljárás) szóló rotterdami egyezményt.
(2)
A 304/2003/EK rendelet I. mellékletét módosítani kell az egyes veszélyes anyagok és készítmények forgalomba hozatalának és felhasználásának korlátozásaira vonatkozó tagállami törvényi, rendeleti és közigazgatási rendelkezések közelítéséről szóló, 1976. július 27-i 76/769/EGK tanácsi irányelv (3), a növényvédő szerek forgalomba hozataláról szóló, 1991. július 15-i 91/414/EGK tanácsi irányelv (4), a biocid termékek forgalomba hozataláról szóló, 1998. február 16-i 98/8/EK európai parlamenti és tanácsi irányelv (5) és egyéb közösségi jogszabályok értelmében egyes vegyi anyagokra vonatkozóan tett szabályozó intézkedések figyelembevétele céljából. Azokban az esetekben, amelyekben az említett jogi aktusok révén bevezetett korlátozásokat egy jövőbeli időpont előtt nem kell végrehajtani, a végrehajtás elősegítése érdekében a 304/2003/EK rendelet által előírt kötelezettségeket a jövőbeli időpontokig nem kell alkalmazni.
(3)
A 76/769/EGK irányelv értelmében a perfluoroktán-szulfonát ipari felhasználása szigorúan korlátozott, ezért azt fel kell venni a 304/2003/EK rendelet I. mellékletének 1. és 2. részében található vegyi anyagok jegyzékébe.
(4)
A dimetén-amid, a foszalon, az alaklór, a tiodikarb, az oxidemeton-metil, a kaduzafosz, a karbofurán, a karboszulfán, a haloxifop-R hatóanyagok nem kerülnek be a 91/414/EGK irányelv I. mellékletébe, mivel e hatóanyagoknak a peszticidként történő felhasználása tilos, és ezért azokat a 304/2003/EK rendelet I. mellékletének 1. és 2. részében található vegyi anyagok jegyzékébe kell felvenni.
(5)
A karbaril és a triklórfon hatóanyagok nem kerülnek be a 91/414/EGK irányelv I. mellékletébe és a 98/8/EK irányelv I., IA. és IB. mellékletébe, mivel e hatóanyagoknak a peszticidként történő felhasználása tilos, és ezért azokat a 304/2003/EK rendelet I. mellékletének 1. és 2. részében található vegyi anyagok jegyzékébe kell felvenni.
(6)
A malation hatóanyag nem kerül be a 91/414/EGK irányelv I. mellékletébe, mivel e hatóanyagnak a növényvédőszerek csoportjának peszticid alkategóriájaként történő felhasználása tilos, és ezért azt a 304/2003/EK rendelet I. mellékletének 1. részében található vegyi anyagok jegyzékébe kell felvenni.
(7)
A fenitrotion, a diklórvosz, a diazinon és a diuron hatóanyagok nem kerülnek be a 91/414/EGK irányelv I. mellékletébe, mivel e hatóanyagoknak a növényvédőszerek csoportjának peszticid alkategóriájaként történő felhasználása tilos, és ezért azt a 304/2003/EK rendelet I. mellékletének 1. részében található vegyi anyagok jegyzékébe kell felvenni annak ellenére, hogy ezeket a vegyi anyagokat a 98/8/EK irányelv szerinti felülvizsgálat céljából azonosították és bejelentették, és ezért ezeket az anyagokat a tagállamok továbbra is engedélyezhetik, amíg az említett irányelv szerinti határozat meg nem születik.
(8)
A 91/414/EGK irányelv 8. cikkének (2) bekezdése egy 12 éves időszakról rendelkezik, amely alatt a tagállamok az egyes hatóanyagokat tartalmazó növényvédőszerek forgalomba hozatalát továbbra is engedélyezhetik. Ezt az időszakot a 91/414/EGK tanácsi irányelv 8. cikkének (2) bekezdésében említett időszak meghosszabbításáról, egyes hatóanyagoknak az említett irányelv I. mellékletébe történő felvétele megtagadásáról, valamint az ezeket a hatóanyagokat tartalmazó növényvédőszerek engedélyének visszavonásáról szóló, 2002. november 20-i 2076/2002/EK bizottsági rendelet (6) meghosszabbította. Mivel azonban az érintett anyagok tekintetében megállapított időszak letelte előtt nem fogadtak el irányelvet az azinfosz-metil és a vinklozolin hatóanyagok felvételéről a 91/414/EGK irányelv I. mellékletébe, a tagállamokat kötelezték az ezeket a hatóanyagokat tartalmazó növényvédőszerek nemzeti engedélyének 2007. január 1-jétől történő visszavonására. Ebből következően az azinfosz-metil és a vinklozolin hatóanyagok peszticidként történő felhasználása tilos, ezért azokat fel kell venni a 304/2003/EK rendelet I. mellékletének 1. részében található vegyi anyagok jegyzékébe.
(9)
Ezért a 304/2003/EK rendelet I. mellékletét ennek megfelelően módosítani kell.
(10)
Az e rendeletben előírt intézkedések összhangban vannak a 67/548/EGK irányelv 29. cikke által létrehozott bizottság véleményével,
ELFOGADTA EZT A RENDELETET:
1. cikk
A 304/2003/EK rendelet I. melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában történő kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. november 23-án.